اُستاد عبدالمجید گوادری ءِ گونڈیں پجّار
زاھدہ رئیس راجی
بلوچی زبان ءِ نامداریں شائر اُستاد عبدالمجید گوادری سال 1937 ءَ گوادر ءَ ودی بوتگ۔ آ یک اُستادے ءِ جھت ءَ تاں مزنیں مُدتے ءَ  عمان فوج ءِ توک ءَ سویلین مسکت آرمی ءَ کارمند بوتگ۔ آئی ءَ عمان آرمی ءِ توک ءَ انگلش ءَ ابید بلوچی ءِ ھم درس داتگ۔
سید ظہور شاہ ہاشمی ءِ سنگتے ھم بوتگ ءُ چَہ ھمائی  ءَ شائری ءِ تک ءُ پھناتانی سرءَ  رھشونی ئِے گپتگ۔
اُستاد عبدالمجید گوادری یک جتائیں درشان دابیں شائرے بوھگ ءَ ابید  یک درویشیں مردمے بیتگ ۔ آئی ءِ پربند ” ما چُکّیں بلوچانی ، ما چُکّیں بلوچانی “ بلوچ راج ءِ راجی سوتے ءِ دروشم ءَ سک نامدار انت ءُ ھمک بلوچی دیوانے ءِ براہ اِنت۔
آئی ءِ گورءَ بلوچی زگریں گالانی مزنیں انبارے بیتگ پمشکا نوکیں شائر ءُ ندکار  آئی ءِ رندگیری کنوک اَنت۔
آئی ءِ شئیرانی دپتر اِیش اَنت:
گلیں باندات، نپتیں سگار، ترانج، سو سنیں گیوار، شَند، جزءُ تَلمل، ریدگیں ریز، شَدر ءُ اَرجَل، لاس ءُ الماس، ابدمان، اِناش، اَبرم، زَیچان ، اِیرلہ، ھَوات، المباتیر اور ماھلنج ءِ شراب ھانہ  ھوار اَنت ۔
آئی ءِ چار شئیری دپتر اَجام، گِدروشیا، مھگونگ ءِ بُت ھانہ ءُ کاتیال پہ چاپ ءُ شنگ ءَ جریدگ اَنت۔
اُستاد عبدالمجید گوادری 23 فروری 2018 ءَ بیران بوتگ۔
۔استاد عبدالمجید گوادر ءِ لبزانکی ھزمت ءِ ردءَ  گوستگیں سال ءَ گوادر پورٹ اتھارٹی  ءَ ضلعی انتظامیہ ءِ ہاربر روڈ ءِ نام اُستاد ءِ نام ءِ سرءَ نامینگ بوتگ۔ اُستاد ءِ یک شئیرانی دپترے ءَ چَہ اکادمی ادبیات پاکستان ءِ نیمگءَ داد ( ایوارڈ ) رس اِتگ۔